אסון גרספורד

אסון גרספורד (באנגלית: Gresford disaster; בוולשית: Trychineb Gresffordd) התרחש ב-22 בספטמבר 1934 במכרה הפחם גרספורד קוליירי  ליד רקסהאם שבוויילס, כאשר פיצוץ ושרפה תת-קרקעית גרמו למותם של 261 כורים. האסון נחשב לאחד מאסונות כריית הפחם הקשים בבריטניה. החקירה הרשמית לא קבעה סיבה חד-משמעית, אך עלו טענות לגבי כשלים בנוהלי בטיחות וניהול לקוי. מחלוקת ציבורית חריפה התעוררה סביב ההחלטה לאטום לצמיתות חלקים מן המכרה - החלטה שהובילה לכך שרוב הגופות לא חולצו, ורק 11 גופות הובאו אל פני הקרקע.

רקע
קבוצת Westminster and United Collieries החלה בחפירת המכרה בגרספורד בשנת 1908. נחפרו שני פירים במרחק כ-46 מטרים (50 יארד) זה מזה – Dennis ו-Martin – שהושלמו ב-1911.WCBC Heritage (2017); John (2015). עד 1934 הועסקו במכרה כ-2,200 כורים (כ-1,850 מתחת לפני הקרקע וכ-350 על פני הקרקע).Riley (2017), חלק 1.

במכרה הופקו שלוש שכבות פחם עיקריות, ובשל תנאים גאולוגיים (מזרחית ל-Bala Fault) נחשב המכרה יבש מאוד ולכן מועד להצטברות פירדאמפ (גזים דליקים, בעיקר מתאן).Walker, Brass & Jones (1937), Section B (Joseph Jones).

עדויות בחקירה העלו טענות על אוורור לא מספק בחלק מן האזורים, חום קיצוני במקטעים עמוקים, וכן הפרות תקנות בטיחות (לרבות ירי חומר נפץ במקביל לתפקיד פיקוח בטיחותי של "דֶּפיוּטִי").Walker, Brass & Jones (1937); Hansard (23 February 1937).

הפיצוץ
בשעה משוערת של 02:00 בלילה שבין 21 ל-22 בספטמבר 1934 אירע פיצוץ עז במקטע Dennis, שבעקבותיו פרצה שרפה תת-קרקעית. השרפה חסמה את דרך הגישה המרכזית וניתקה אזורים נוספים שבהם עבדו עשרות רבות של כורים במשמרת הלילה.Walker, Brass & Jones (1937), Chapter 10.

לפי העדויות, רק שישה כורים הצליחו להימלט מהמקטע שנפגע ישירות, לאחר מסלול מילוט קשה דרך מעברים משופעים, סולמות ומפולות.John (2015); Walker, Brass & Jones (1937), Chapter 10.

 מאמצי החילוץ 
עם שחר החלו מתנדבים וצוותי הצלה מאומנים להיכנס למכרה בניסיון לכבות את השרפה, לפנות חסימות ולאתר ניצולים. חלק מן הפעולות התאפיינו בבלבול ובקשיי תיאום; בהמשך מתו גם אנשי הצלה שנכנסו לנתיבי אוויר מזוהמים בגזים רעילים.Williamson (1999), עמ' 4-9; Walker, Brass & Jones (1937), Chapter 10.

עד יום ראשון בערב הוחלט לסגת מפעולות ההצלה ולסגור את הפירים למקטע Dennis עקב סכנת התפוצצויות נוספות וחוסר סבירות להימצאות ניצולים.The science & art of mining (29 September 1934).

 חילוץ גופות ואטימת המכרה 
בסך הכול חולצו 11 גופות בלבד (שמונה כורים ושלושה אנשי הצלה). ממצאי הנתיחה והחקירות קבעו בדרך כלל הרעלה מפחמן חד-חמצני כסיבת המוות. הפירים נאטמו למשך כחצי שנה; החל ממרץ 1935 בוצעו כניסות מוגבלות עם ציוד נשימה, אך הרשויות והפקחים סירבו לאפשר חדירה עמוקה למקטע Dennis, והמכרה לא נפתח מחדש באזור זה. 253 גופות נותרו קבורות במקטעים האטומים לצמיתות.Davies (1973); Local Correspondence (1935); John (2015).

 החקירה הרשמית 
חקירת הממשלה נפתחה ב-25 באוקטובר 1934 ב-Wrexham ונוהלה בראשות סר הנרי ווקר, מפקח המכרות הראשי. הכורים יוצגו בידי סר סטפורד קריפס; בעלי המכרה יוצגו בידי צוות משפטי שכלל את הרטלי שוקרוס. הוצגו תאוריות שונות: ירי חומר נפץ שהצית גזים דליקים עקב אוורור לקוי, הצתה מקרית באזור "הקלאץ'", ואף התחממות ספונטנית של עמוד פחם.Walker, Brass & Jones (1937); Hansard (23 February 1937); Williamson (1999).

דו"ח החקירה (1937) לא קבע סיבה מכרעת אחת ולא ייחס אשמה חד-משמעית, בין היתר משום שהגישה למקטעים העמוקים שנפגעו לא הותרה. בשלהי 1937 החלו הליכים משפטיים נגד הנהלת המכרה וחברה הבעלים; ההרשעה היחידה הייתה בגין רישום לקוי (והוטל קנס).Williamson (1999), עמ' 181-205.

 הנצחה ומורשת 
בשנת 1982 הוקמה אנדרטה סמוך לאתר המכרה, ובה גלגל ממנגנון ההנפה של ראש הפיר. המכרה נסגר סופית בנובמבר 1973, והאתר עבר פיתוח מחדש כאזור תעשייה. האסון נותר נקודת ציון בזיכרון הקהילתי של אזור רקסהאם, והוא מונצח גם במוזיקה עממית ובמסורות של קהילות כורים.Williamson (1999); Yates (2008).

 מוזיקה 
האסון מונצח בלחן המזמור "Gresford" (המכונה "המזמור של הכורים") ובשיר העם "The Gresford Disaster", שהופץ זמן קצר לאחר האסון והוקלט בגרסאות רבות.Grigson (1975), עמ' 347-348; Yates (2008).

 ראו גם 
 אסון סנגניד – אסון כריית פחם בוויילס (1913)

 לקריאה נוספת 










 קישורים חיצוניים 
 Mine Disaster In Wales (1934) - כתבת ארכיון (British Pathé)
 WelshCoalMines.co.uk - Gresford Colliery
 דו"ח החקירה הרשמי (1937), Durham Mining Museum

 הערות שוליים 

קטגוריה:אסונות מכרה
קטגוריה:1934 בממלכה המאוחדת
קטגוריה:ויילס: היסטוריה
קטגוריה:רקסהאם (מחוז)
קטגוריה:אסונות בממלכה המאוחדת